## Uredba o načinu prelaska državne granice prilikom primanja i/ili upućivanja žurne pomoći u zaštiti i spašavanju

### NN 52/2006 (10.5.2006.), Uredba o načinu prelaska državne granice prilikom primanja i/ili upućivanja žurne pomoći u zaštiti i spašavanju

# VLADA REPUBLIKE HRVATSKE

**1238**

Na temelju članka 50. stavka 1. Zakona o zaštiti i spašavanju (»Narodne novine«,
broj 174/2004), Vlada Republike Hrvatske je na sjednici održanoj 5. svibnja
2006. godine, donijela

## UREDBU

### O NAČINU PRELASKA DRŽAVNE GRANICE PRILIKOM PRIMANJA I/ILI UPUĆIVANJA ŽURNE POMOĆI U ZAŠTITI I SPAŠAVANJU

I. OPĆE ODREDBE

Članak 1.

Ovom Uredbom uređuje se način prelaska državne granice
prilikom primanja i/ili upućivanja žurne pomoći u zaštiti i spašavanju od strane
međunarodnih organizacija i drugih država, tranzit žurne pomoći preko državnog
područja Republike Hrvatske te koordinacija tranzita, primanja i/ili upućivanja
žurne pomoći od strane nadležnih tijela zaštite i spašavanja.

Članak 2.

Pojmovi uporabljeni u ovoj Uredbi imaju sljedeće značenje:
– »država primateljica« je država pogođena katastrofom koja šalje zahtjev za
pružanje žurne pomoći u svrhu otklanjanja posljedica katastrofe,
– »šiljateljica« je međunarodna organizacija ili država koja šalje žurnu pomoć
na zahtjev primateljice,
– »tranzit« je prijelaz žurne pomoći preko državnog područja Republike Hrvatske
u svrhu otklanjanja posljedica katastrofe u trećoj državi,
– »žurna pomoć« je pomoć koju je šiljateljica poslala na područje države
primateljice u svrhu otklanjanja posljedica katastrofe i koju je država
primateljica prihvatila, a čine je pojedinci i ekipe za spašavanje, zaštitna
oprema te oprema za spašavanje i zbrinjavanje ugroženog stanovništva.

II. PRELAZAK DRŽAVNE GRANICE

Članak 3.

Žurna pomoć ima prioritet prilikom prelaska državne granice.
Tijela nadležna za kontrolu prelaska državne granice dužna su osigurati
prioritetno obavljanje kontrole žurne pomoći preko državne granice na graničnim
prijelazima.

Članak 4.

Pojedinci i ekipe za spašavanje koji sudjeluju u pružanju žurne pomoći mogu
prelaziti državnu granicu i izvan područja graničnih prijelaza na temelju
suglasnosti nadležnih tijela za kontrolu prelaska državne granice (Ministarstva
unutarnjih poslova, Ministarstva financija – Carinske uprave te veterinarskih,
sanitarnih i fitosanitarnih nadzornih tijela) obiju država ili temeljem
bilateralnih međunarodnih sporazuma.

Članak 5.

Pojedinci i ekipe za spašavanje moraju posjedovati isprave propisane za prelazak
državne granice.

Članak 6.

U slučaju primjenjivanja viznog režima za pojedince i/ili ekipe za spašavanje,
koje šiljateljica upućuje u Republiku Hrvatsku, u diplomatskim i konzularnim
predstavništvima Republike Hrvatske vize se izdaju u hitnom postupku, a iznimno
se mogu izdavati i putem tijela nadležnog za kontrolu prelaska državne granice
odnosno putem ovlaštenih djelatnika Ministarstva financija – Carinske uprave.

Članak 7.

Pojedinci i ekipe za spašavanje šiljateljice mogu preko državne granice
prenijeti zaštitnu opremu, opremu za spašavanje i zbrinjavanje ugroženog
stanovništva, te sredstva i opremu koja je potrebna za njihovu opskrbu i
djelovanje.

Članak 8.

Voditelj ekipe za pružanje žurne pomoći dužan je na zahtjev tijela nadležnih za
kontrolu prelaska državne granice predočiti popis žurne pomoći koju je
šiljateljica poslala na područje države primateljice u svrhu otklanjanja
posljedica katastrofe.
Popis žurne pomoći treba sadržavati sljedeće podatke:
1. Popis članova ekipe za spašavanje:
– prezime i ime
– datum rođenja
– spol
– broj identifikacijske isprave
– funkcija u ekipi za pružanje žurne pomoći
2. Popis opreme:
– vrstu opreme
– namjena opreme
– serijski broj
3. Popis vozila ekipe za pružanje žurne pomoći:
– tip, marka i boja vozila
– namjena vozila
– registarska oznaka
– dimenzije vozila
– težinu vozila
4. Popis lijekova:
– vrsta i naziv
– količina
– napomene
5. Popis ostalih sredstava:
– vrsta
– količina
– napomene.
6. Ako se u sastavu ekipe za spašavanje nalaze i službeni psi, voditelj ekipe za
pružanje žurne pomoći mora na zahtjev tijela nad­ležna za kontrolu prelaska
državne granice predočiti popis službenih pasa. Podaci o službenim psima moraju
biti ovjereni od strane ovlaštenog veterinara.
Popis službenih pasa koji se upućuju iz Republike Hrvatske u sastavu ekipe za
pružanje žurne pomoći mora biti izrađen na hrvatskom i engleskom jeziku.
Popis službenih pasa treba sadržavati sljedeće podatke:
– ime, prezime, adresa i telefonski broj osobe koja je vlasnik psa ili odgovorna
za psa;
– opis psa (pasmina, datum rođenja, opis, spol);
– identifikacijski podaci o psu (broj mikročipa, mjesto aplikacije mikročipa,
datum apliciranja mikročipa, broj tetovaže, datum tetoviranja);
– podaci o cijepljenju protiv bjesnoće (proizvođač i naziv cjepiva, serijski
broj cjepiva, datum cijepljenja, do kada cijepljenje vrijedi).
Popis žurne pomoći koja se upućuje iz Republike Hrvatske mora biti izrađen na
hrvatskom i engleskom jeziku.

Članak 9.

Pojedinci ili ekipe za spašavanje šiljateljice dok borave na području Republike
Hrvatske radi pružanja žurne pomoći u zaštiti i spašavanju imaju pravo nositi
vlastitu odoru i koristiti vozila s vlastitim oznakama.

Članak 10.

Ekipe za spašavanje mogu sa sobom unijeti lijekove koje sadrže narkotike samo u
količinama koje su potrebne za hitnu medicinsku pomoć.
Unošenje i iznošenje lijekova, te lijekova koji sadrže narkotike i psihotropne
tvari, sukladno međunarodnim ugovorima, ne smatra se prometom roba.
Uporaba lijekova koji sadrže narkotike dozvoljena je samo pod nadzorom
ovlaštenog stručnog medicinskog osoblja.

Članak 11.

U slučaju pružanja žurne pomoći za uvoz zaštitne opreme, opreme za spašavanje i
sredstava, koja moraju biti nekomercijalne naravi, ne vrijede ograničenja koja
se primjenjuju u međunarodnom prometu, osim sanitarnih i fitosanitarnih mjera.
Ako se sredstva žurne pomoći koja se ne utroše u akcijama spašavanja ostavljaju
državi primateljici, potrebno je o vrsti, količini i lokaciji tih sredstava
obavijestiti nadležna carinska tijela radi provedbe carinskog postupka.

III. TRANZIT

Članak 12.

Republika Hrvatska će omogućiti tranzit žurne pomoći koju šiljateljica šalje
državi primateljici preko državnog područja Republike Hrvatske sukladno
preuzetim međunarodnim obvezama.

Članak 13.

Državna uprava za zaštitu i spašavanje može po potrebi organizirati tranzit
žurne pomoći, te u suradnji s Ministarstvom unutarnjih poslova, pratnju od
mjesta ulaska do mjesta izlaska iz Republike Hrvatske.

IV. KOORDINACIJA NADLEŽNIH TIJELA

Članak 14.

U Državnoj upravi za zaštitu i spašavanje, Odsjeku za poslove međunarodne
suradnje uspostavlja se Nacionalno središte za koordinaciju primanja i/ili
upućivanja žurne pomoći u kojem, radi koordinacije aktivnosti, sudjeluju u radu
i tijela državne uprave koja u okviru svojih nadležnosti sudjeluju u postupku
prelaska državne granice prilikom tranzita, primanja i/ili upućivanja žurne
pomoći.
Tijela nadležna za kontrolu prelaska državne granice imenuju kontaktne točke
(osobe ili ustrojstvene jedinice) za provedbu ove Uredbe.

Članak 15.

Državni centar 112 u postupku primanja i upućivanja žurne pomoći u zaštiti i
spašavanju djeluje kao operativno-komunikacijski centar.

V. ZAVRŠNE ODREDBE

Članak 16.

Na pitanja prelaska državne granice u postupcima primanja i upućivanja žurne
pomoći u zaštiti i spašavanju Republika Hrvatska primjenjuje odredbe
međunarodnih ugovora ili sporazuma o suradnji u području zaštite i spašavanja
koje je sklopila s drugim državama.

Članak 17.

Ova Uredba stupa na snagu osmog dana od dana objave u »Narodnim novinama«.

Klasa: 212-04/06-01/01
Urbroj: 5030109-06-1
Zagreb, 5. svibnja 2006.

Predsjednik
**dr. sc. Ivo Sanader**, v. r.

Uredba, NN 52/2006-1238
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)